Két edzőmeccset játszik a PICK | Sport | Szeged - delmagyar.hu
Sport > Két edzőmeccset játszik a PICK
Két edzőmeccset játszik a PICK
Januárban két edzőmeccset is játszik a MOL-PICK Szeged férfi kézilabdacsapata, és mindkettőt hazai környezetben vívja. Eközben a magyar válogatott már gőzerővel készül az Európa-bajnokságra.
Miközben a MOL-PICK Szeged játékosai a szabadságukat töltik – ezalól kivételek a válogatott kézilabdások –, kialakult a magyar együttes felkészülési programja. Juan Carlos Pastor alakulata két edzőmeccset játszik majd januárban, és jó hír, hogy mindkettőt hazai pályán.
Először január 19-én (péntek) 17 órakor az egykor Európa-hírű szerb Metaloplastika Sabac lesz az ellenfele az újszegedi sportcsarnokban. Az 1958-ban alapított klub hétszer volt jugoszláv bajnok és kétszer BEK-győztes. A sikert sikerre halmozó együttesben olyan kézilabdások szerepeltek, mint Mile Iszakovics, Veszelin Vujovics, Mirko Basics, akik a világ legjobbjainak számítottak. A maiak közel sem ilyen acélosak, jelenleg a 12 csapatos szerb bajnokságban a 7. helyen állnak.
Január 25-én (csütörtök) 13 órakor játssza második felkészülési találkozóját a Szeged. Az ellenfél az RK Nexe lesz. A horvátok kérték a korai kezdésiidőpontot, mert előtte nap Komlón játszanak, a meccs után pedig szeretnének időben hazautazni.
A magyar válogatottba négy szegedi kapott meghívást. Az elmúlt héten Balogh Zsolt, Bánhidi Bence, Bodó Richárd és Fekete Bálint két napot már a nemzeti együttessel készült. Ljubomir Vranjes kapitány és csapata a horvátországi Európa-bajnokságra készül. A mieink január 13-án Dánia ellen kezdenek, január 15-én Spanyolország, január 17-én pedig Csehország lesz az ellenfelünk a D csoportban Varazdinban (Varasdon).
A MOL-PICK Szeged a K&H férfi kézilabdaligában február 3-án idegenben Orosházán kezd, az első hazai bajnokit február 6-án vívja a Gyöngyös ellen. A Bajnokok Ligájában február 11-én idegenben, a Rhein-Neckar Löwen ellen lép pályára.
A horvátországi Eb-n négy helyszínen (Zágráb, Split, Porec és Varazdin) zajlanak a csoportmeccsek. Összesen 16 csapat csatázik a végső győzelemért. Az első meccseket január 12-én rendezik, a döntőt január 28-án a Zágráb Arénában vívják a csapatok.
A 31. Kék Mókus-kupa szegedi kispályás labdarúgótorna döntőnapját vasárnap rendezik az újszegedi sportcsarnokban. Tovább olvasom